Mange forbinder måske ikke Aalborg med jazz. Ikke desto mindre begynder festivalen Supernova Jazz Blast her til aften. Sidste år var det en brangende succes, og som optakt til de mange koncerter er flere etablerede musikere mødt op før tid for at uddanne det næste kuld. Det sker på en sommercamp for unge og spirende jazztalenter. En af campens deltagere er Simon Martin Knudsen, som for alvor har fået testet klaverfingrene de sidste fire dage. Der er nemlig blevet spillet musik fra morgen til aften i Huset på Hasserisgade i Aalborg. - Jeg synes, det er megafedt at blive mødt i sine frustationer for at lære det her musik, som vi allesammen er så optaget af, siger han. I alt deltager 40 personer i campen, og det er næsten kun under morgen-, middags- og aftenmåltidet, at der ikke kan høres buldrende musik uden for lokalerne i Aalborg Vestby. Undervisere fra nær og fjern Og man kan sagtens forstå, at deltagerne har lyst til at klaske løs på instrumenterne. Flere af instruktørerne er musikere fra alverdens lande. Heriblandt Ukraine, Cuba, Belgien og Israel. Der er dog også danske instruktører til stede. Én af dem er Cecilie Guldagger Strange. Helt højgravid er hun rejst til Aalborg fra København. For, som hun siger: - Jeg kan bare ikke lade være. Eleverne er så åbne og imødekommende for alt, hvad vi kommer med, så på den måde er der bare en fantastisk god energi. I aften skal læremesteren selv i ilden. Hun skal nemlig sparke Supernova Jazz Festival i gang på beværtningen El Mundo i Jomfru Ane Gade. - Det glæder jeg mig rigtig meget til. Vi skal blandt andet spille en koncert i aften, hvor næsten alle instruktører og nogle lokale her fra byen skal være med, så det bliver rigtig sjovt, siger saxofonisten Cecilie Guldagger Strange. Successen ser ud til at fortsætte Det er festivalens andet leveår. I 2021 blev der meldt udsolgt til alle koncerter. Og meget tyder da også på, at festivalen er kommet for at blive. Ifølge Lasse Bysted, der er en af arrangørerne, ser tilsutningen nemlig ud til at blive god. - Det ser rigtig fint ud. Der er stor interesse for at deltage. Både på Langes Gård og Elmundo, så det glæder vi os rigtig meget til, siger medarrangøren af Open Jazz Jam Summer Camp og Supernova Jazz Blast. På de fire dage festivalen varer, skal der spilles 12 koncerter . Selvom Simon Martin Knudsen har spillet jazzmusik nonstop i fire dage, så har han fortsat planer om at suge tricks til sig. Og hvem ved - måske skal han selv i aktion næste år. - Det håber jeg. Man har vel lov at drømme, siger han.

Opsummering:
Som optakt til en stor jazz-festival i Aalborg afholdes der i disse dage træningscamp for unge og håbefulde talenter, som alle får et godt råd eller to med på vejen fra en masse etablerede jazz-navne.